Metodický list

Denná téma: Mlieko a mliečne výrobky
Názov aktivity: Mliečny expres
Cieľ aktivity
Kognitívny cieľ:
·  pomenovať  a vymenovať rôzne mliečne výrobky
·  opísať význam mlieka pre náš organizmus
· usporiadať obrázky, znázorňujúce cestu mlieka na náš stôl, podľa časovej postupnosti
Psychomotorický cieľ:
· vyfarbiť obrázky
· vyrobiť vláčik 
· rozprávať podľa obrázkov
Afektívny cieľ:
· spolupracovať navzájom v skupine
Vyučovací predmet
· Pracovné vyučovanie: 3. ročník 
              Téma: Práca s odpadovým materiálom
· Rozvíjanie komunikačných schopností: 3. ročník
              Téma: Rozprávanie podľa obrázkov
· Slovenský jazyk a literatúra: 3. ročník
              Téma: Chceš byť zdravý – odpis textu
· Vlastiveda: 4. ročník
              Téma: Starostlivosť o zdravie 
· Výtvarná výchova: 2. ročník
             Téma: Tematická práca – mliečna cesta
Pomôcky: obrázkové predlohy, pastelky, nožnice, rolky z toal.papiera, lepiaca páska, obaly od mlieka, farebný papier, lepidlo

Príprava: 
Počas prípravy na akciu sme si pripravili prednášku o tom, prečo je dôležité piť mlieko a jesť mliečne výrobky. Mlieko obsahuje látky dôležité pre správny rast a vývin organizmu.  Minerály a vitamíny z mlieka sú dôležitou súčasťou pri vývine zubov, kostí i nechtov. Dôležitosť vápnika je už známa dávno a jeho nedostatok v tele spôsobuje osteoporózu, artitrídu a to už aj v mladšom veku. A práve mlieko je jednou z potravín, ktorou  môžeme predísť týmto ochoreniam. 
Postup: 
Na začiatku aktivity sme žiakom ukázali „mliečny expres“, ktorý k nám do triedy priviezol obaly rôznych potravín. Z nich žiaci vytriedili obaly z mlieka a mliečnych výrobkov. Žiaci pomenovali obaly a rozprávali o tom, aké mliečne výrobky poznajú a doma konzumujú. 
Nasledovala prednáška o mlieku a mliečnych výrobkoch. Po prednáške sme žiakom pomocou obrázkov názorne ukázali, ako sa mlieko dostane na náš stôl. Od chovu kráv, dojenia, spracovania mlieka na mliečne výrobky, až do času, keď si ich môžeme kúpiť v obchode a donesieme na náš stôl. Žiaci sa presvedčili o náročnej práci našich hospodárov, a tak pochopili, prečo by sme si mali vážiť prácu všetkých, ktorí pracujú v prospech ostatných.
V nasledujúcej aktivite sme žiakom rozdali obrázky, na ktorých bola znázornená cesta mlieka na náš stôl. Žiaci sa postavili a v ruke držali jeden obrázok. Jeden dobrovoľník sa postavil a jeho úlohou bolo usporiadať obrázky podľa časovej a dejovej postupnosti. Ostatní žiaci kontrolovali správnosť usporiadania. Po správnom usporiadaní mali žiaci opísať cestu mlieka podľa obrázkov. 
Následne sme žiakov rozdelili do skupín. Jedna skupina dostala za úlohu vyfarbiť obrázkové predlohy z predchádzajúcej aktivity. Druhá skupina mala pomocou obalov z mlieka vyrobiť domčeky na „mliečne mestečko“. Tretia skupina vyrábala z roliek toaletného papiera kolesá, na ktoré nalepovali vyfarbené obrázky. Takto vyrobili „mliečny vláčik“.
Zhrnutie:
Žiaci počas celej aktivity boli spontánni a aktívni. Vychádzali sme z ich vlastných skúseností a doterajších vedomostí, ktoré majú o mlieku. Žiaci prejavili o túto tému veľký záujem. Zamerali sme sa hlavne na rozprávanie podľa obrázkov, kde žiaci mohli samostatne rozprávať a tak aktívne používať slovenský jazyk. Pri výtvarnej a pracovnej činnosti žiaci prejavili veľkú fantáziu a tvorivosť. 

